กรุงเทพสนซื้อบริษัทใหญ่รับขยายงาน
กรุงเทพประกันภัยเล็งซื้อบริษัทใหญ่ ขยายงานสำนักงานทรัพย์สิน รัฐวิสาหกิจ
19 ม.ค. 2558

กรุงเทพประกันภัยเล็งซื้อบริษัทใหญ่ ขยายงานสำนักงานทรัพย์สิน รัฐวิสาหกิจ 
นายชัย โสภณพนิช ประธานกรรมการ บริษัท กรุงเทพประกันภัย เปิดเผยว่า บริษัทสนใจรับประกันภัยงานในกลุ่มสำนักงานทรัพย์สินส่วนพระมหากษัตริย์และงานรัฐวิสาหกิจ แต่กลุ่มนี้จะมีบริษัทประกันภัยในเครืออยู่แล้ว ทำให้บริษัทเข้าไม่ถึง หากจะซื้อกิจการบริษัทอื่น ก็อยากจะซื้อบริษัทที่มีฐานลูกค้า 2 กลุ่มนี้ ซึ่งมีอยู่ 2 บริษัทเท่านั้น แต่ทั้งสองบริษัทไม่คิดจะขายกิจการให้บริษัท เพราะมีความแข็งแกร่งอยู่แล้วคือ บริษัท เทเวศประกันภัย กับบริษัท ทิพยประกันภัย
ทั้งนี้ บริษัทประกันภัยขนาดกลางและขนาดเล็กรายอื่นๆ ที่ไม่มีฐานลูกค้า 2 กลุ่มนี้ บริษัทไม่สนใจ เพราะบริษัทสามารถเข้าไปแข่งขันได้อยู่แล้ว ซึ่งที่ผ่านมามีติดต่อเข้ามา ส่วนใหญ่เป็นงานที่ขยายตลาดผ่านตัวแทน และเป็นงานที่บริษัทมีความสามารถที่จะหาได้ด้วยตัวเอง
อย่างไรก็ตาม ส่วนแบ่งการตลาดของบริษัทราว 7.5% ของเบี้ยรวมทั้งระบบ ถือว่ามีขนาดที่เหมาะสมกับตลาดในไทย และสามารถแข่งขันได้ในระดับที่ต้นทุนต่ำกว่าบริษัทขนาดกลางและขนาดเล็ก
สำหรับในไทยบริษัทและครอบครัวถือหุ้นในบริษัท ไอโออิ กรุงเทพประกันภัย 35% ร่วมกับญี่ปุ่นอีก 35% ซึ่งทางผู้ถือหุ้นญี่ปุ่นอยากถือเพิ่มเป็น 49% แต่ยังทำไม่ได้ เพราะเสนอราคาซื้อจากผู้ถือหุ้นกลุ่มอื่นๆ ต่ำไป ทำให้ผู้ถือหุ้นไม่ยอมขาย 
นายชัย กล่าวว่า การขยายตลาดสู่อาเซียนนั้นได้ทำร่วมกับพันธมิตรที่จดทะเบียนในฮ่องกงกับอินโดนีเซีย และพันธมิตรในแต่ละประเทศที่เข้าไปลงทุนจะไม่นำกรุงเทพประกันภัยเข้าไปลงทุนโดยตรงเพียงลำพัง ที่ผ่านมาได้ไปลงทุนธุรกิจประกันที่กัมพูชา ลาว และมีแผนซื้อบริษัทประกันขนาดกลางในฟิลิปปินส์ เพื่อนำมาควบรวมกับบริษัทในฟิลิปปินส์ ที่กรุงเทพประกันภัยถือหุ้นอยู่ราว 18% และรวมกับพันธมิตรอีก 2 ราย ถือหุ้นรวมกว่า 50% ซึ่งอยู่ระหว่างการเจรจา
“ในฟิลิปปินส์เราคิดว่ามีคนอยากขายบริษัท เพราะทางการเขาบังคับให้ต้องมีเงินกองทุนขั้นต่ำจาก 100 ล้านเปโซ เป็น 500 ล้านเปโซ หรือกว่า 300 ล้านบาท ผู้ถือหุ้นเก่าอาจไม่มีเงินใส่เพิ่มทุน ส่วนที่มาเลเซีย เรากับ 2 พันธมิตรสนใจจะซื้อบริษัทประกันภัย แต่ราคาบริษัทของมาเลเซียสูง เราไม่กล้าสู้” นายชัย กล่าว